ભારતના ભાગલા પછી પાકિસ્તાનમાંથી હિજરત કરીને આવેલા સિંધી લોકોને વસાવવા અને પાકિસ્તાનમાં ગયેલા કરાચી બંદરની અવેજીમાં મહાબંદર વિકસાવવાના હેતુથી ગાંધીધામ, આદિપુર અને કંડલાનો વિકાસ કરાયો હતો. આ માટે કચ્છના મહારાવે માત્ર રૃ. એક ટોકનરૃપે લઈને ૧૫ હજાર એકર જમીન ભારત સરકારને આપી હતી. જે-તે સમયે હિજરત કરીને આવેલા લોકોને આ જમીન ડેવલપમેન્ટ ચાર્જ તથા અન્ય રકમ લઈને આપવામાં આવી હતી. તમામ જમીનનો વહીવટ કેન્દ્ર સરકારના પ્રતિનિધિ તરીકે દીનદયાળ પોર્ટ ટ્રસ્ટ (ડીપીટી) અને સિંધુ રિસેટલમેન્ટ કોર્પોરેશન (એસ.આર.સી) કરે છે. જોકે લોકો પાસે આ જમીનની માલિકી નથી. જમીન તેમને ૯૯ વર્ષની લીઝ પટ્ટે અપાઈ હતી. લીઝ હોલ્ડ જમીનને ફ્રી હોલ્ડ કરવાની લાંબા સમયની માગણી પછી કેન્દ્ર સરકારે વર્ષ ૨૦૧૪માં આ જમીન ફ્રી હોલ્ડ કરવાનો નિર્ણય લીધો હતો, પરંતુ આ આખી પ્રક્રિયા એટલી જટિલ અને ખર્ચાળ હોવાથી લોકો પોતાના ફાયદામાં હોવા છતાં જમીન ફ્રી હોલ્ડ કરાવવા પ્રત્યે ઉદાસીન છે. રાજ્ય સરકાર દ્વારા લેવાતી સ્ટેમ્પ ડ્યુટી ઘટાડવાની તાતી જરૃર છે. તેવી જ રીતે સિટી સર્વે કચેરી શરૃ કરીને દસ્તાવેજોની જાળવણી કરીને જમીન ફ્રી હોલ્ડ કરાયા પછીના વ્યવહાર જેવા કે વેચાણ, મોરગેજ વગેરેની તકલીફો દૂર કરવી જોઈએ.